b'\n_START_ARTICLE_\nJaponski \xc5\xa1kr\xc5\xbeatek\n_START_SECTION_\nOpis\n_START_PARAGRAPH_\n\xc5\xa0kr\xc5\xbeatek meri pribli\xc5\xbeno 0,5 cm v dol\xc5\xbeino, pri \xc4\x8demer so samice ob\xc4\x8dutno ve\xc4\x8dje od samcev. So razmeroma \xc4\x8dokati, z zaokro\xc5\xbeeno glavo, ki nosi par velikih sestavljenih o\xc4\x8di, in \xc5\xa1e rahlo \xc5\xa1ir\xc5\xa1im oprsjem. Njihova osnovna barva je svetlorjavo-sivkasta s temnimi lisami, prepoznavni pa so predvsem po temnem mozai\xc4\x8dnem vzorcu sprednjega para kril. Trebu\xc5\xa1na stran in noge imajo v celoti temnej\xc5\xa1o osnovno barvo. Japonski \xc5\xa1kr\xc5\xbeatek je po telesni zgradbi mo\xc4\x8dno podoben vrsti O. amurensis s Kitajske, od katere ga je mo\xc5\xbeno zanesljivo lo\xc4\x8diti le s pregledom genitalij._NEWLINE_V evropskem delu obmo\xc4\x8dja raz\xc5\xa1irjenosti je prisoten na mnogo razli\xc4\x8dnih vrstah gostiteljskih rastlin, kjer se prehranjuje z rastlinskim sokom. Med pomembnej\xc5\xa1imi so drevesa in grmovnice, kot so leska, razne vrste vrb, gaber in oreh, pa tudi druge vrste dreves in nekaj zelnatih rastlin, kot je kopriva.\n_START_SECTION_\nRaz\xc5\xa1irjenost in pomen\n_START_PARAGRAPH_\nVrsta je izvorno raz\xc5\xa1irjena po daljnem vzhodu, obstajajo zgodovinski podatki o najdbah z Japonske, s Korejskega polotoka in Primorskega kraja na skrajnem jugovzhodu dana\xc5\xa1nje Rusije, vendar se je kasneje izkazalo, da tej vrsti pripadajo le primerki z Japonske._NEWLINE_Japonski \xc5\xa1kr\xc5\xbeatek je bil \xc5\xbee v za\xc4\x8detku 20. stoletja zane\xc5\xa1en v Severno Ameriko, domnevno z uvo\xc5\xbeenimi okrasnimi rastlinami iz Japonske.  V Evropi so to vrsto \xc5\xa1kr\xc5\xbeatka prvi\xc4\x8d opazili konec 20. stoletja v severni Italiji in nekaj let kasneje tudi ju\xc5\xbeneje, v Toskani. Hitro se je nato raz\xc5\xa1iril \xc5\xa1e drugod po Srednji Evropi ter do leta 2011 prispel vse do Velike Britanije na severu. V Sloveniji so ga prvi\xc4\x8d opazili leta 2002 v Novi Gorici, kasneje pa se je raz\xc5\xa1iril po vsej dr\xc5\xbeavi._NEWLINE_S sesanjem rastlinskih sokov na gojenem drevju in grmovju povzro\xc4\x8da kve\xc4\x8djemu blage simptome, kot je enakomerno rjavenje listja pri jablanah in leskah, zato zaenkrat ne velja za pomembnej\xc5\xa1ega \xc5\xa1kodljivca. Ve\xc4\x8djo skrb zbuja mo\xc5\xbenost, da bi lahko ta vrsta \xc5\xa1kr\xc5\xbeatka postala nov prena\xc5\xa1alec povzro\xc4\x8ditelja zlate trsne rumenice v vinograde. V japonskem \xc5\xa1kr\xc5\xbeatku so namre\xc4\x8d z molekularnimi metodami zaznali prisotnost povzro\xc4\x8ditelja, prav tako so \xc5\xa1kr\xc5\xbeatka na\xc5\xa1li v oku\xc5\xbeenih vinogradih, vendar prenos bolezni \xc5\xa1e ni potrjen.'